दुर्योधन की जलन- राजसूय यज्ञ समाप्त होने के बाद दुर्योधन और शकुनि युधिष्ठिर के पास इन्द्रप्रस्थ में ही रहे। राजा दुर्योधन ने शकुनि के साथ इन्द्रप्रस्थ में ठहरकर धीरे-धीरे सारी सभा का निरीक्षण किया। उसने वहाँ ऐसा कला-कौशल देखा, जो हस्तिनापुर में कभी नहीं देखा। एक दिन सभा में घूमते समय दुर्योधन किसी स्फटिक के चैक में पहुँच गया और उसे जल समझकर उसने अपना वस्त्र उठा लिया। एक स्थान पर वह जल को स्थल समझकर गिर पड़ा और लज्जित हुआ। वह वहाँ से अभी कुछ ही आगे बढ़ा था कि स्थल के धोखे स्फटिक के समान निर्मल जल एवं कमलों से सुशोभित बावली में गिर पड़ा। उसकी यह दशा देखकर सब हँसने लगे। इसके बाद जब वह दरवाजे के आकार की स्फटिक निर्मित भीत को फाटक समझकर घुसने लगा, तब ऐसी टक्कर लगी कि उसे चक्कर आ गया। एक स्थान पर बड़े-बड़े किवाड़ धक्का देकर खोलने लगा तो दूसरी ओर गिर पड़ा। एक बार सही दरवाजे पर पहुँचकर भी धोखा समझकर उधर से लौट गया।